# У С Т А В

**НА НАРОДНО ЧИТАЛИЩЕ ,,ПРОБУДА - 1940” с. Калипетрово**

**ул. ,, Рашко Блъсков“ № 86;** [**E-mail -**](mailto:E-mail%20-) **kali\_probud@abv.bg**

**І. ГЛАВА ПЪРВА. ОБЩИ ПОЛОЖЕНИЯ.**

Чл.1. С този устав се урежда учредяването, устройството, управлението, дейността, имуществото, финансирането, издръжката и прекратяването на Народно читалище ,,Пробуда – 1940”, с. Калипетрово.

Чл. 2. (1) Народно читалище ,,Пробуда – 1940” с. Калипетрово е традиционно самоуправляващо се културно – просветно сдружение на жителите от с. Калипетрово, което изпълнява и държавни културно-просветни задачи. В неговата дейност могат да участват всички физически лица без ограничения и без оглед на възраст, пол, политически и религиозни възгледи, и етническо самосъзнание.

(2)Читалището е юридическо лице с нестопанска цел с наименование ,,Пробуда - 1940” То е създадено и функционира на основание на Закона за народните читалища, Закона за юридическите лица с нестопанска цел и този устав.

(3)Народно читалище ,,Пробуда - 1940” има за седалище с.Калипетрово, община Силистра, където се намира и адреса на управлението му: обл. Силистра, община Силистра, с.Калипетрово, ул.,,Рашко Блъсков” № 86.

**IІ. ГЛАВА ВТОРА. ЦЕЛИ И ДЕЙНОСТИ.**

Чл. 3. (1) Целта на читалището е да задоволява потребностите на местното население, свързани със:

1. развитие и обогатяване на културния живот, социалната и образователна дейност в с.Калипетрово;

2. запазване на обичаите и традициите на българския народ;

3. разширяване на знанията на гражданите и приобщаването им към ценностите и постиженията на науката, изкуството и културата;

4. възпитаване и утвърждаване на националното самосъзнание;

5. Оказване на помощ и подкрепа на деца и възрастни хора от рискови групи, чрез предоставяне на различни социални услуги и достъп до информация;

(2) За постигане на целта по ал.1, читалището извършва следните основни дейности:

1. урежда и поддържа библиотека, читалня и видеотека;

2. предоставя компютърни и интернет услуги на населението;

3. развива и подпомага любителското художествено творчество;

4. организира школи, кръжоци, курсове, клубове, кино и видеопоказ, празненства, концерти, чествания и младежки дейности;

5. събира и разпространява знания за родния край;

6. създава, съхранява и популяризира музейни и други сбирки, съгласно Закона за културното наследство;

7. извършва допълнителни стопански дейности и услуги, свързани с предмета на основната му дейност, които не противоречат на Закона за народните читалища, Закона за юридическите лица с нестопанска цел и този устав, като използва приходите от тях за постигане на определените в устава му цели. НАРОДНО ЧИТАЛИЩЕ ,, ПРОБУДА - 1940” с. Калипетрово не разпределя печалба!

8. НАРОДНО ЧИТАЛИЩЕ ,, ПРОБУДА- 1940” с. Калипетрово може да участва в сдружения за постигане на целите, които си е поставило.

**IІІ. ГЛАВА ТРЕТА. УЧРЕДЯВАНЕ.**

Чл. 4. (1) Народно читалище „Пробуда – 1940” с.Калипетрово се учредява най-малко от 50 дееспособни физически лица, които вземат решение на учредително събрание.

(2) Учредителното събрание приема устава на читалището и избира неговите органи. Уставът урежда:

1. наименованието;

2. седалището;

3. целите;

4. източниците на финансиране;

5. органите на управление и контрол, техните правомощия, начина на избирането им, реда за свикването им и за вземане на решения;

6. начина за приемане на членове и прекратяване на членството, както и реда за определяне на членския внос.

Чл. 5. (1) Читалището придобива качеството на юридическо лице с вписването му в регистъра на организациите с нестопанска цел на окръжния съд, в чийто район е седалището на читалището.

(2) Вписването на читалищата в регистъра на окръжния съд се извършва без такси по писмена молба от настоятелството, към която се прилагат:

1. протоколът от учредителното събрание;

2. уставът на читалището, подписан от учредителите;

3. нотариално заверен образец от подписа на лицето, представляващо читалището, и валидният печат на читалището.

(3) В регистъра се вписват:

1. наименованието и седалището на читалището и източникът на първоначалното му финансиране;

2. уставът;

3.имената на членовете на настоятелството и на проверителната комисия на читалището;

4. името и длъжността на лицето, което представлява читалището;

5. настъпилите промени по т.1 – 4.

(4) Всяка промяна в обстоятелствата по ал.3 трябва да бъде заявена в 14-дневен срок от възникването й.

**ІV. ГЛАВА ЧЕТВЪРТА. ЧЛЕНСТВО В ЧИТАЛИЩЕТО.**

Чл. 6. Членството в читалището е свободно за всички дееспособни граждани без ограничения, щом те работят за постигане на целите на читалището и защитават неговите интереси.

Чл. 7. (1) Членовете на читалището са: индивидуални, колективни и почетни.

(2) Индивидуалните членове на читалището са български граждани. Те са действителни и спомагателни:

1. Действителни индивидуални членове на читалището могат да бъдат всички дееспособни, непоставени под запрещение лица навършили 18 години, които участват в дейността на читалището, редовно плащат членски внос, определен с решение на Общото събрание и имат право да избират и да бъдат избирани в неговите органи.

2. Спомагателни индивидуални членове на читалището са всички дееспособни, непоставени под запрещение лица, които не са навършили 18 години и работят за постигане на целите на читалището. Те могат да бъдат освободени от плащането на членския внос или да го заплащат в намалени размери, съобразно решенията на настоятелството. Спомагателните индивидуални членове на читалището нямат право да избират и да бъдат избирани в органите на ръководството на читалището. Те имат право на съвещателен глас.

(3) Колективните членове съдействат за осъществяване целите на читалището, подпомагат дейностите, поддържането и обогатяването на материалната база и имат право на един глас в общото събрание. Колективни членове могат да бъдат: професионални организации; стопански организации; търговски дружества; кооперации и сдружения; културно-просветни и любителски клубове и творчески колективи.

(4) Почетни членове могат да бъдат български и чужди граждани с изключителни заслуги за читалището.

Чл. 8. (1) Кандидатите за действителни индивидуални членове подават писмено заявление до настоятелството на читалището, с което декларират, че желаят да станат членове на читалището, че познават и приемат устава на читалището и ще работят за постигане на неговите цели.

(2) Кандидатурите се гласуват на заседание на настоятелството. На члена на читалището се издават съответните документи за членство.

(3) Приетият за действителен член на читалището плаща членския си внос по ред определен от настоятелството.

Чл. 9. При условията на чл. 11, ал. 3 от Закона за народните читалища, в читалището могат да членуват колективни членове. Те се приемат по писмено заявление на упълномощен представител на кандидатите за колективно членство и имат право на един глас.

Чл. 10. Колективни членове могат да бъдат:

1. професионални организации;

2. стопански организации;

3. търговски дружества;

4. кооперации и сдружения;

5. културно-просветни и любителски клубове и творчески колективи.

Чл. 11. (1) Лицата, които имат особени заслуги към читалището се обявяват за почетни членове по решение на Общото събрание, по предложение на настоятелството или от членовете на читалището.

(2) На лицата по предходния член настоятелството издава съответните удостоверения.

Чл. 12. (1) Членовете на читалището имат право да:

1. участват в управлението на читалището, ако са били членове минимум последните 3 години, предхождащи избора.

2. получават улеснен достъп до всички читалищни форми на дейност и прояви по ред определен от настоятелството;

3. ползват с предимство културно - просветните форми на читалището;

4. получават всякаква информация относно дейността на читалището и упражняват контрол върху нея.

(2) Членовете на читалището са длъжни:

1. да спазват устава на читалището и решенията на неговите членове;

2. да плащат лично членския си внос;

3. да участват в дейността на читалището;

4. да опазват имуществото и доброто име на читалището, както и да не уронват неговия престиж.

Чл. 13. (1) Членството в читалището може да се прекрати с решение на общото събрание, взето с ¾ мнозинство от общия брой на членовете в същото, когато член на читалището нарушава грубо настоящия устав и решенията на органите на НЧ „Пробуда - 1940”, или работи срещу неговите цели и интереси и му е причинил значителни вреди.

(2) Членството се прекратява и на основание отпадане:

1. при невнасяне на членски внос;

2. при неучастие в три последователни заседания на Общото събрание;

3. при системно неизпълнение на задължението за участие в дейността на читалището

4. по желание на самия член с писмено заявление до настоятелството, както и при прекратяване или преобразуване на колективен член.

**V. ГЛАВА ПЕТА. ОРГАНИ НА УПРАВЛЕНИЕ НА ЧИТАЛИЩЕТО.**

Чл. 14. Органи на читалището са:

* Общото събрание;
* Настоятелството;
* Проверителната комисия.

Чл. 15. (1) Върховен орган на читалището е общото събрание.

(2) Общото събрание на читалището се състои от всички членове на читалището, имащи право на глас.

Чл. 16. (1) Общото събрание:

1. изменя и допълва устава;

2. избира и освобождава членовете на настоятелството, проверителната комисия и председателя.

3. приема вътрешните актове, необходими за организацията на дейността на читалището;

4. изключва членове на читалището;

5. приема основни насоки на дейността на читалището;

6. взема решение за членуване или за прекратяване на членството в читалищно сдружение или други организации;

7. приема бюджета на читалището;

8. приема годишния отчет до 30 март на следващата година;

9. определя размера на членския внос по предложение на настоятелството на читалището;

10. отменя решения на органи на читалището;

11. взема решения за откриване на клонове на читалището след съгласуване с общината;

12. взема решение за прекратяване на читалището;

13. взема решение за отнасяне до съда на незаконосъобразни действия на ръководството или отделни читалищни членове.

(2) Решенията на общото събрание се вземат с явно гласуване, с изключение на избор за председател, който се избира с тайно или явно гласуване. Решенията са задължителни за другите органи на читалището.

Чл. 17. (1) Редовно общо събрание на читалището се свиква от настоятелството най-малко веднъж годишно, като на 3/три/ години е Отчетно – изборно. Извънредно общо събрание може да бъде свикано по решение на настоятелството, по искане на проверителната комисия или на една трета от членовете на читалището с право на глас. При отказ на настоятелството да свика извънредно общо събрание, до15 дни от постъпването на искането проверителната комисия или една трета от членовете на читалището с право на глас могат да свикат извънредно общо събрание от свое име.

(2) Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена не по-късно от 7 дни преди датата на провеждането. В същия срок на вратата на читалището и на други общодостъпни места в населеното място, трябва да бъде залепена покана за събранието.

(3) Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

(4) Решенията по чл.16, ал.1, т.1, 4, 10, 11 и 12 се вземат с мнозинство най-малко две трети от всички членове. Останалите решения се вземат с мнозинство повече от половината от присъстващите членове.

(5) Две трети от членовете на общото събрание на народното читалище могат да предявят иск пред окръжния съд по седалището на читалището за отмяна на решение на общото събрание, ако то противоречи на закона или устава.

(6) Искът се предявява в едномесечен срок от узнаването на решението, но не по-късно от една година от датата на вземане на решението.

(7) Прокурорът може да иска от окръжния съд по седалището на читалището да отмени решение на общото събрание, което противоречи на закона или устава, в едномесечен срок от узнаването на решението, но не по-късно от една година от датата на вземане на решението.

Чл. 18. (1) (Изм. ОС от 28.02.2013 г.) Изпълнителен орган на читалището е настоятелството, което се състои от до девет членове, избрани за срок до 3 години. Същите не трябва да имат роднински връзки по права и съребрена линия до четвърта степен.

(2) Настоятелството:

1. свиква общото събрание;

2. осигурява изпълнението на решенията на общото събрание;

3. подготвя и внася в общото събрание проект за бюджет на читалището и утвърждава щата му;

4. подготвя и внася в общото събрание отчет за дейността на читалището;

5. назначава секретаря на читалището и утвърждава длъжностната му характеристика.

6. приема членове на читалището по тяхно писмено заявление, с което те заявяват, че приемат устава на читалището и са съгласни с определения от общото събрание членски внос. Приемането на нови членове се извършва най-късно до петнадесет дни преди провеждането на годишното отчетно-изборно събрание на читалището;

7. взема решения за сключване на договори със специалисти и други лица, необходими за осъществяването на дейността на читалището;

8. взема решения по всички въпроси, които по закон или съгласно устава не спадат в правата на друг орган.

9. На първото заседание се избира заместник – председател и се разпределят отговорностите между членовете по отделните направления на дейността.

(3) Настоятелството взема решение с мнозинство повече от половината от членовете си. То само определя реда на своята работа.

(4) Присъстващо е и лице, с което има двустранна телефонна или друга връзка, гарантираща установяването на личността му и позволяваща участието в обсъждането и вземането на решения. Гласуването на този член се удостоверява в протокола от председателствуващият заседанието.

Чл. 19. (1) Председателят на читалището е член на настоятелството и се избира от общото събрание за срок до 3 години на обществени начала. / чл. 17 от ЗНЧ/.

(2) Председателят:

1.организира дейността на читалището съобразно закона, устава и решенията на общото събрание;

2.представлява читалището;

3.свиква и ръководи заседанията на настоятелството и председателства общото събрание;

4.отчита дейността си пред настоятелството;

5.сключва и прекратява трудовите договори със служителите съобразно бюджета на

читалището въз основа решение на настоятелството.

6.подписва финансови документи, свързани с дейността на читалището, заедно със секретаря.

7.при невъзможност за изпълняване задълженията си, се замества от зам.председател, избран от настоятелството.

Чл. 20. (1) Секретарят на читалището:

1.назначава се от настоятелството след провеждане на конкурс;

2.организира изпълнението на решенията на настоятелството, включително решенията за изпълнението на бюджета;

3. организира текущата основна и допълнителна дейност;

4. отговаря за работата на щатния и хонорувания персонал;

5. представлява читалището заедно и поотделно с председателя.

(2) Секретарят не може да е в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг/съпруга на председателя на читалището.

(3) Секретаря на читалището участва в заседанията на настоятелството с право на съвещателен глас.

Чл. 21. (1) Проверителната комисия се състои най-малко от трима членове, избрани за срок до 3 години.

(2) Членове на проверителната комисия не могат да бъдат лица, които са в трудово-правни отношения с читалището или са роднини на членове на настоятелството, на председателя или на секретаря по права линия, съпрузи, братя, сестри и роднини по сватовство от първа степен.

(3) Проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на общото събрание.

(4) При констатирани нарушения проверителната комисия уведомява общото събрание на читалището, а при данни за извършено престъпление – и органите на прокуратурата.

Чл. 22. Не могат да бъдат избирани за членове на настоятелството и на проверителната комисия, и за секретари, лица които са осъждани на лишаване от свобода за умишлени престъпления от общ характер.

Чл. 23. (1) Членовете на настоятелството, включително председателят и секретарят, подават декларации за липса на конфликт на интереси и че не са „свързани лица” по смисъла на § 1 от ДР на Закона за предотвратяване и разкриване на конфликт на интереси, по реда и при условията на същия.

(2) Декларациите се обявяват на интернет страницата на читалището.

**VI. ГЛАВА ШЕСТА. ИМУЩЕСТВО И ФИНАНСИРАНЕ НА ЧИТАЛИЩЕТО.**

Чл. 24. Имуществото на читалището се състои от право на собственост и от други вещни права, вземания, ценни книжа, други права и задължения.

Чл. 25. Читалището набира средства от следните източници:

1.членски внос;

2. културно-просветна и информационна дейност;

3. субсидия от държавния и общинските бюджети;

4. наеми от движимо и недвижимо имущество;

5. дарения и завещания;

6. други приходи.

Чл. 26. (1) Читалищното настоятелство изготвя годишния отчет за приходите и разходите, който се приема от общото събрание.

(2) Отчетът за изразходваните от бюджета средства се представя в общината ежегодно.

Чл. 27 (1) Председателят на читалището ежегодно в срок до 10 ноември е длъжен да представи на кмета на общината предложение за дейността на читалището през следващата година.

(2) Председателят на читалището представя ежегодно до 31 март пред кмета на общината и общинския съвет доклад за осъществените дейности в изпълнение на програмата и за изразходваните от бюджета средства през предходната година.

**VІI. ГЛАВА СЕДМА. ПРЕКРАТЯВАНЕ НА ЧИТАЛИЩЕТО.**

Чл. 28.(1) Читалището може да бъде прекратено по решение на общото събрание, вписано в регистъра на окръжния съд. То може да бъде прекратено с ликвидация или по решение на окръжния съд, ако:

1. дейността му противоречи на закона, устава и добрите нрави;

2. имуществото му не се използва според целите и предмета на дейността на читалището;

3. е налице трайна невъзможност читалището да действа или не развива дейност за период от две години. В тези случаи министърът на културата изпраща сигнал да прокурора за констатирана липса на дейност на читалището;

4. не е учредено по законния ред;

5. е обявено в несъстоятелност.

Чл. 29. (1) Разпределянето на останалото след удовлетворяването на кредиторите имущество се решава съгласно този устав, доколкото в закон не е предвидено друго. Ако решение не е било взето до прекратяването, то се взема от ликвидатора на читалището.

(2) Ако не съществуват лица по ал. 1 или ако те не са определяеми, имуществото преминава върху общината по седалището на читалището. Общината е длъжна да използва полученото имущество за дейност, възможно най-близка до целта на прекратеното читалище.

(3) Имуществото по предходните алинеи не може да се разпределя, продава или по какъвто и да било начин да се прехвърля на ликвидатор, назначен извън кръга на лицата по ал. 2, с изключение на дължимото им възнаграждение.

(4) Лицата, придобили имущество в резултат на извършената ликвидация по ал. 1-3, отговарят за задълженията на читалище до размера на придобитото.

**VІІI. ГЛАВА ОСМА. ЗАКЛЮЧИТЕЛНИ РАЗПОРЕДБИ.**

Чл. 30. Читалището има свой кръгъл печат с надпис Народно читалище ,,Пробуда – 1940” с. Калипетрово.

Чл. 31. Празник на читалището е 24 май.

Чл. 32. Настоящият устав е изменен и допълнен на основание Законът за народните читалища (изм. Д.В.бр.42 от 05 юни 2009 г.) и е приет от Общото събрание на читалището на 2 март 2010 година.

Чл. 33. За всички неуредени в този устав отношения се прилага Законът за народните читалища, Законът за юридическите лица с нестопанска цел и действащите в страната нормативни документи.

Уставът на НЧ „Пробуда – 1940“ с. Калипетрово е приет на Общо събрание проведено на 28.02.2013 г.

**СПИСЪК НА ПОСЛЕДНОТО ЧИТАЛИЩНО НАСТОЯТЕЛСТВО**

**ИМЕ, ФАМИЛИЯ, ДЛЪЖНОСТ В ЧИТАЛИЩНОТО РЪКОВОДСТВО**

1. Тихомир Иванов Титев – Председател
2. Курти Добрев Иванов – Зам.-председател
3. Иван Младенов Иванов – член на Настоятелството
4. Диан Сашев Папазов – член на Настоятелството
5. Петър Йорданов Шиков – член на Настоятелството
6. Радостина Валентинова Стойкова – член на Настоятелството
7. Никола Петров Стоянов – член на Настоятелството

**СПИСЪК НА ПРОВЕРИТЕЛНАТА КОМИСИЯ**

1. Светла Славова Димитрова - Председател
2. Маргарита Димитрова Касабова - член
3. Николай Михалев Николов - член

**ОТЧЕТЕН ДОКЛАД**

**ЗА ДЕЙНОСТТА НА НЧ „ПРОБУДА-1940” С. КАЛИПЕТРОВО,**

**ОБЩИНА СИЛИСТРА**

**ЗА 2020 Г.**

Създадени по време на Възраждането, читалищата са уникално българско явление, комбиниращо в същността си всички дейности, които съхраняват, обогатяват и предават през поколенията българската просвета и култура. Читалищата стават и първите граждански организации, които осигуряват равно участие и всеобщ достъп до услуги на всички членове на обществото, като така стимулират и развиват и техните социални взаимоотношения. Читалището, като **характерна българска институция,** преминава през всички промени на обществото ни и се развива според потребностите на нашето време.

Основните задачи, които стоят пред съвременното българско читалище като културно средище са:

* Запазване и разпространение на българските традиции и обичаи, песни и танци.
* Съхраняване и развитие на любителското художествено творчество и привличане на млади хора, като важен фактор за насърчаване на социалната промяна.
* Постигането на информационно и комуникационно равенство и намаляване на социалната изолация на възрастните хора.
* Предоставяне на иновативни форми за опознаване на миналото, традициите и културните постижения.
* Установяване на трайни и ползотворни международни контакти.
* Поддържане и развитие и на читалищната материално-техническа база.

**А) Актуално състояние на читалището като сдружение и културен център с материално-технически възможности за предоставяне на услуги:**

1. Брой жители на населено място – 4 200 бр.;

Брой регистрирани членове – 97 бр.;

Събран членски внос – 405 лв.

2. Брой посетители на предоставяни от читалището услуги – 1 305 бр.

Проведени събрания–общи и на настоятелството – 1 Общо отчетно събрание и 7 заседания на ЧН.

Последната извършена пререгистрация на читалището е в определения от ЗНЧ

срок, в търговския регистър и регистъра на ЮЛНЦ в Агенцията по вписванията, и в регистъра на народните читалища под номер 471.

Субсидирана численост на читалището в предходната година -

4,25 щатни бройки

Общ бюджет на читалището за предходната година:

* Държавна субсидия - 44 369.00 лв.
* Собствени средства - 20 145.53 лв.
* Обща сума - 64 514.53 лв.

3. Материално-техническа база на читалището:

Двуетажна сграда, разположена на площ 1 037 кв.м. На първия етаж се помещават: фоайе; киносалон с 450 места; две репетиционни зали; гардеробно помещение; стая на секретаря; заседателна зала; помещение за дърва; стая под наем на ВиК/инкасатор/; стая под наем /за склад/ под часовниковата кула. На втория етаж са разположени: библиотека с 15 000 тома, разположена в три зали; репетиционна зала за танцовите състави, с две съблекални; репетиционна стая за вокалната школа. Под сградата на читалището се намират три мазета.

В читалищната сграда не е осигурен физически достъп за хора с увреждания.

Техническите средства, с които разполага читалището са: 2 бр. компютри;

2 бр. принтер, скенер, копир; 1 бр. ламинатор; фотоапарат; видеокамера; озвучителна техника, мултимедия.

През последната година са закупени един принтер, мултимедия и един лаптоп.

**Б) Осъществена библиотечно-информационна дейност**, **отговаряща на изискванията на чл.37 от Закона за обществените библиотеки:**

Брой на обслужваните читатели за 2020 година 87

Библиотечен фонд 15 000

Брой на абонираните периодични издания за 2020 г. 2

**В) Мероприятия през 2020 година:**

Мероприятията, които се плануват в годишния план, са съобразени с празниците свързани със селото ни и културния календар на Община Силистра.

**Постоянно действащи състави и групи**

* Детска вокална група „Звездица” - 12 души
* ГСГП „Камбанен звън” - 14 души
* Школа за народни танци и хора „Калипетровци” - 20 души
* Мъжка певческа група - 6 души
* Мъжка фолклорна група „Калипетровo”- 7 души

**Временно действащи колективи**

* Кукерска дружина - 32 души
* Коледарска група „Гребенци” - 15 души
* Лазарска група - 12 души
* Оркестър - 3 души

**Поддържане и доказани изяви на художествени състави.**

**Местни изяви:**

**Постоянно действащи състави и групи**

* **Детска вокална школа „Звездица”** – в Празничната програма, посветена на 3-ти март; онлайн участие, със снимки, във Великденското боядисване на яйца; участие в празника за Деня на българската просвета и култура – 24 май; в поход до Памук кулак, Чатал чешма и Меджиди табия, организиран по повод Деня на детето – 1-ви юни; в похода до Карадимска чешма, организиран за празника „Еньовден”; в Литературната вечер, посветена на живота и творчеството на Димитър Димов; в тържеството, организирано по случай Деня на музиката и поезията и Деня на възрастните хора; в Дните на Калипетрово с участие в есенната изложба „Чарът и изобилието на есента”; Онлайн участие със снимки в „Коледното предизвикателство” за изработването на коледни картички, сувенири и украшения.
* **ГСГП „Камбанен звън”** – В Празничната програма, посветена на 3-ти март; с песни от своя репертоар, в Литературната вечер, посветена на живота и творчеството на Димитър Димов; в тържеството, организирано по повод рожденици и юбиляри-самодейци; в Празничната вечер, организирана по случай Деня на музиката и поезията и Деня на възрастните хора; в Дните на Калипетрово с участие в есенната изложба „Чарът и изобилието на есента” в Юбилейния концерт по повод 20 годишнината от създаването на групата.
* **Мъжка фолклорна група „Калипетрово”** – В празника „Бабинден”; в Празник на виното; в тържеството, организирано по случай Международния ден на възрастните хора.
* **Школа за народни танци и хора „Калипетровци”** – В Празник на виното; в Дните на Калипетрово с участие в есенната изложба „Чарът и изобилието на есента”; онлайн участие в „Коледно предизвикателство”.

**Временно действащи колективи**

* **Кукерска дружина** – Сирни Заговезни – обхождане на домовете в селото за здраве и берекет;
* **Оркестър** – В Празник на виното;

**Регионални изяви**

**Временно действащи колективи**

* **Кукерска дружина -** Участие в Регионалния кукерски събор с. Кайнарджа.
* **Вокална школа „Звездица”-** В конкурса на НЧ „Христо Ботев-1942”, с. Белица, общ Тутракан, обл. Силистра, за изработването на коледна картичка;

**Национални изяви**

**Постоянно действащи състави и групи:**

* **Танцова школа „Калипетровци”-** Виртуално участие с видеоклип в XVIII-тия национален събор за автентичен фолклор „От извора”, с. Труд, общ. Марица, обл. Пловдив;
* **Вокална школа „Звездица”-** с видеоклип и снимки в VII-ми музикален виртуален фестивал „Празник на кратуната”, с. Гостилица, общ. Дряново, обл. Габрово; В конкурса за изработването на коледна картичка на НЧ „Христо Ботев-1894”, с. Гостилица, общ. Дряново, обл. Габрово**.**
* **ГСГП „Камбанен звън” –** с видеоклип в VII-ми музикален виртуален фестивал „Празник на кратуната”, с. Гостилица, общ. Дряново, обл. Габрово.

**Брой награди:**

1. Грамота на НЧ „Пробуда-1940”, с. Калипетрово, за принос в духовното развитие на Община Силистра.
2. Парична награда и Диплом за участие на Кукерска дружина от Регионалния кукерски събор с. Кайнарджа.
3. Диплом за участие на Танцова школа „Калипетровци” в XVIII-тия виртуален национален събор за автентичен фолклор „От извора”, с. Труд, общ. Марица, обл. Пловдив;
4. Грамота в Раздел „Приложно изкуство” на НЧ „Пробуда-1940” в Музикален фестивал „Празник на кратуната”, в Гостилица;
5. Грамота за участие и отлично представяне на НЧ „Пробуда-1940” в Музикален фестивал „Празник на кратуната”, в Гостилица;
6. Грамота за участие и отлично представяне на Вокална школа „Звездица” в Музикален фестивал „Празник на кратуната”, в Гостилица;
7. Грамота за участие и отлично представяне на ГСГП „Камбанен звън”в Музикален фестивал „Празник на кратуната”, в Гостилица;
8. Грамота в Раздел „Стари градски песни” от Музикален фестивал „Празник на кратуната”, в Гостилица;
9. Първа награда и Грамота и на Добринка Стоянова Петрова – самодейка от ТШ „Калипетровци” при НЧ „Пробуда-1940”, от Коледния конкурс „Моята вълшебна Коледа”, в категория „Коледна картичка” на НЧ „Христо Ботев”, с. Гостилица;
10. Поощрителна награда и Грамота на Ирена Костадинова Владимирова – библиотекар в НЧ „Пробуда-1940”, от Коледния конкурс „Моята вълшебна Коледа”, в категория „Коледна картичка” на НЧ „Христо Ботев”, с. Гостилица;
11. Индивидуални Грамоти на децата от Вокална школа „Звездица”, от Коледния конкурс „Моята вълшебна Коледа”, в категория „Коледна картичка” на НЧ „Христо Ботев”, с. Гостилица – Магдалена Йорданова, Кристиана Еникова, Александрина и Ивелина Иванови, Емилия Аурелова, Грета Илиянова Аджемова, Кремена Елицова Кръстева, Рая Станимирова, Николета Атанасова Николова;
12. Индивидуална Грамота на Добринка Стоянова Петрова, самодейка от ТШ „Калипетровци” при НЧ „Пробуда-1940”, за участие и отлично представяне в Коледния конкурс „Моята вълшебна Коледа” на НЧ „Христо Ботев”, с. Гостилица;
13. Индивидуална Грамота на Ирена Костадинова Владимирова, библиотекар при НЧ „Пробуда-1940”, за участие и отлично представяне в Коледния конкурс „Моята вълшебна Коледа” на НЧ „Христо Ботев”, с. Гостилица.

**Организиране и участие в празници, фестивали, събори, изложби, творчески вечери, граждански инициативи, спортни занимания и др.**

* По повод 235 г. от рождението на Якоб Грим, бе проведено Литературно четене с учениците от ОУ „Св.Св. Кирили Методий”, с. Калипетрово.
* В първия месец от Новата година, НЧ „Пробуда-1940”, организира провеждането на празника „Бабинден”, с участието на пенсионерските клубове от селото.
* В КИП №1 бе представено творчеството на мастния автор - Димитър Курдоманов.
* В КИП №2 бе проведена Литературна вечер за живота и творчеството на Алеко Константинов.
* Месец февруари – месецът на трезвеността, беше отбелязан с тематичен кът срещу алкохола, тютюнопушенето и дрогата, във фоайето на читалището.
* На „Петльов ден” – празника на мъжката рожба, в КИП №2, НЧ „Пробуда-1940” и Клубът за автентичен фолклор „Васила Вълчева”, организираха тържество.
* С тематичен кът беше отбелязан и 10.02 - 142 години от Освобождението на гр. Силистра от Османско робство.
* По Случай 100 години от рождението на Леда Милев, НЧ "Пробуда-1940", Проведе Литературно четене с учениците от начален етап на ОУ "Св.Св. Кирил и Методий", с. Калипетрово.
* На Празника на виното - „Трифон Зарезан”, представители от НЧ „Пробуда-1940”, активно се включиха в тържеството, организирано от „Агра 2000”
* В благотворителния концерт "Дайте шанс на Ивето" участваха ТШ "Калипетровци" от НЧ "Пробуда-1940", а самодейци и служители от читалището се включиха с ръчно изработени сувенири и мартеници в благотворителния базар, организиран от БЧК.
* На 18.02.2020 г., бе проведена Литературна вечер за живота и творчеството на Светослав Минков.
* Организиран от НЧ „Пробуда-1940”, Празникът на виното се превърна в истинска битка, където освен песни, танци и много веселие, се проведе дегустация на вина, оценявани от компетентно жури. Най-добрите вина бяха наградени с грамоти и предметни награди.
* С тематичен кът, отразяващ живота и дейността на Апостола, беше отбелязан Денят на Левски.
* По случай 147 г. от гибелта на Васил Левски, представители от НЧ "Пробуда-1940", с. Калипетрово, посетиха ДГ "Здравец", където децата с вълнение слушаха разказа за живота и делото на Апостола.
* Представители от читалището взеха участие в Поетичната среща с Надежда Захариева, организирана по повод XIX-ти национален поетичен конкурс „Любовта е пиянство или пиянство от любов”.
* За Баба Марта, НЧ „Пробуда-1940”, зарадва с мартеници децата от ЦДГ „Здравец”, ОУ „Св.св. Кирил и Методий”, Кметството и Здравната служба в с. Калиперово.
* По инициатива на БЧК, НЧ „Пробуда-1940” участва в раздаването на мартеници на децата от гр. Силистра.
* Кукерската дружина взе участие Регионалния кукерски събор с. Кайнарджа.
* На празника „Сирни Заговезни”, Кукерската дружина представи ритуала за изгонване на злите сили на мегдана пред жители и гости на селото и обичая „Улюлюнга”, в месността „Кулакбаши”;
* Пред паметната плоча на опълченците, жители и гости на с. Калипетрово, проследиха тържествената програма по повод 142-рата годишнина от Освобождението на България от Османско робство. В програмата взеха участие ГСГП „Камбанен звън” и децата от ВШ „Звездица”, ученици от ОУ „Св.Св. Кирил и Методий”, представители от гостите.
* Във времето на извънредното положение, служителите от читалището доброволно се включиха в различни инициативи – ушиване и раздаване на маски, пазаруване на хранителни продукти, лекарства, препарати и др. за възрастни, самотни и болни хора, плащане на сметки, разнасяне на вестници и книги на желаещи.
* За Великден децата от ВШ „Звездица” се включиха онлайн, със снимки в боядисването на яйца.
* С тематичен кът, във фоайето на читалището, бе отбелязана 144-тата годишнината от избухването на Априлското въстание.
* Празникът на славянската писменост и култура, имайки предвид обстановката, бе символично отбелязан с децата от ВШ „Звездица”, с поднасянето на цветя и венци пред портрета на братята Кирил и Методий, пред сградата на читалището.
* Своя детски празник – 1-ви юни, децата от ВШ „Звездица” отпразнуваха с поход до „Орехова гора”, „Чатал чешма” и „Меджиди табия”.
* С поход до „Карадимска чешма”, за бране на билки, бе отпразнуван „Еньовден, в който взеха участие децата от ВШ „Звездица”, служители от читалището и жители от селото.
* Във времето на извънредното положение, в читалищната библиотека се проведе почистване и подреждане на 15 хиляди тома литература.
* Беше извършено архивиране и подреждане в тематични папки на снимки от дейността на читалището, от неговото създаване до наши дни.
* Ежеседмично библиотеката участваше в представяне творбите на местния автор Димитър Курдоманов, в предаването „Рано в неделя”.
* Беше проведена и среща-разговор, за черпене на изворен фолклор, с една от най-старите калипетровка – баба Неда, и беше направен документиран запис.
* Времето на извънредното положение беше използвано от служителите на читалището за обновяване на старите столове и превръщането на хранилището на библиотеката в зала за мултимедийни презентации.
* През летните месеци използвахме времето за ръчно изработване на подаръци за предстоящия юбилей на ГСГП „Камбанен звън”.
* За Деня на Съединението и Деня на Независимостта във фоайето на читалището бе изготвен тематичен кът.
* В читалищната библиотека се проведе Литературна вечер за живота и творчеството на Димитър Димов, където ГСГП „Камбанен звън„ поздравиха всички присъстващи с песни от своя репертоар.
* ТШ „Калипетровци” прие предизвикателството за виртуално участие с видеоклип в XVIII-тия национален събор за автентичен фолколор „От извора” в с. Труд, общ. Марица, гр. Пловдив, откъдето получи Диплом за участие.
* За рождениците и юбилярите от ГСГП „Камбанен звън”, бе организирано тържество.
* По повод 80 години от Крайовската спогодба, участие в мероприятието, организирано от РБ „Партений Павлович, взеха и служители от читалището.
* С тематичен кът бяха отбелязани Деня на музиката, Деня на поезията и Деня на възрастните хора.
* По повод Деня на възрастните хора, за ГСГП „Камбанен звън” бе организирано тържество, където групата изпя свои любими песни, рецитираха се стихове, а децата от ВШ „Звездица”, с кратък концерт, поздравиха своите по-възрастни приятели.
* По повод Дните на Калипетрово, във фоайето на читалището бе представена многоспектърна изложба, в която взеха участие служители и самодейци от читалището, местни кооперации и фирми, както и жители от селото.
* В зрителната зала на читалището се проведе Юбилеен концерт на групата за стари градски песни „Камбанен звън”, по случай 20 години от нейното създаване.
* Виртуално участие с видеоклип и снимки, във фолклорния събор „Празник на кратуната”, с. Гостилица, ВШ „Звездица” и ГСГП „Камбанен звън”.
* На 5 декември се навършиха 80 години от създаването на читалището. Извънредното положение възпрепятства провеждането на юбилейния концерт по този повод, но на страницата на читалището ежедневно бяха помествани архивни снимки, видеоклипове и текстов материал, отразяващи неговата дейност от създаването му до наши дни, за което получихме обществено одобрение и множество благодарности от потомци на първите самодейци.
* В Регионална библиотека „Партений Павлович”, бе представена презентация за работата на читалищната библиотека.
* С тематичен кът бе отбелязан Деня на народните будители.
* В дните преди Коледа децата от ВШ „Звездица”, служители и самодейци от читалището, както и жители от селото, се включиха онлайн в „Коледното предизвикателство” за ръчно изработени коледни картички, сувенири и украшения за елха.
* Служители и самодейци от читалището, както и децата от ВШ „Звездица”, взеха участие в онлайн конкурса за изработване на коледни рисунки и картички – „Моята вълшебна Коледа”, организиран от НЧ „Христо Ботев-1894”, с. Гостилица, общ. Дряново, обл. Габрово.
* Децата от ВШ „Звездица” взеха участие в конкурса за изработване на коледни картички, организиран от НЧ „Христо Ботев-1942”, с. Белица, общ. Тутракан.
* Служители и самодейци от читалището взеха участие в онлайн конкурса „Коледна трапеза по нашенски”, със снимки и рецепти на ястия за Бъдни вечер и Коледа, присъщи за Добруджанския регион.
* Децата от ВШ „Звездица”, допринесоха за коледното настроение в читалището, украсявайки фоайето на читалището със своите коледни творби.
* По случай Коледа, във фоайето на читалището бе изработено табло, отразяващо обичая „Бъдни вечер”, Коледа и Сурваки.

**Ремонтни дейности:**

През 2020 година бяха извършени множество ремонтни дейности:

* подмазване на прозорците на по-рано сменена дограма в заседателната зала, секретарската стая, читалнята, хранилището на библиотеката;
* боядисани заседателната зала, секретарската стая, репетиционната на Вокалната школа, читалнята, хранилището на библиотеката, предверието към библиотеката и към репетиционната на ВШ.
* подмяна на прозореца в малката стая в библиотеката;
* монтиране на плъзгащи врати между читалнята и хранилището, като по този начин хранилището ще бъде превърнато в зала за мултимедийни презентации;
* монтиране на врати с „Антипаник” брави на централния вход и втория авариен изход, според изискванията на ПБЗН;
* подмяна на вратата в репетиционната на ТШ към часовниковата кула.

**Работа по проекти:**

* Проект „Обучения и заетост”, по Оперативна програма „Развитие на човешките ресурси”;
* Проект по програма „Българските библиотеки – съвременни центрове за четене и информираност 2020 г.”

**Сътрудничество с други културни институции:**

* Партньорство на НЧ „Пробуда-1940” с ДГ „Здравец”, с. Калипетрово;
* Съвместна работа с учителите и възпитаниците на ОУ „Св.Св. Кирил и Методий”, с. Калипетрово;
* Екипна работа с Кметството в селото.
* Съвместни мероприятия с Църковното настоятелство при храм „Св. ВМЧК. Димитрий”, с. Калипетрово;
* Сътрудничество с БЧК;
* Съвместни мероприятия с местните пенсионерски клубове;
* Сътрудничество с РБ „Партений Павлович”, гр. Силистра.
* Участия в мероприятия на Литературното сдружение „Реката и приятели”.

**ГОДИШЕН ПЛАН ЗА 2021 г.**

**НА НАРОДНО ЧИТАЛИЩЕ „ПРОБУДА-1940”,**

**С. КАЛИПЕТРОВО**

|  |  |
| --- | --- |
| **ДАТА** | **МЕРОПРИЯТИЯ 2021 г.** |
| 14.01. | Презентация за 170 години от рождението на Тодор Каблешков и 165 години от рождението на Райна Княгиня – тематичен кът. |
| 21.01. | Ден на родилната помощ или „Бабинден”- организиране и провеждане на празника със самодейците от читалището и пенсионерските клубове от селото. |
| 11.02. | Презентация – 140 г. от създаването на Пловдивската пожарна команда – 1881 г. с ВШ „Звездица”. Среща с пожарникар. |
| 20.02. | Празник на виното: „Трифон Зарезан” - „Вино да се лее, песни да се пеят” - конкурс за вино, подрязване на лози, песни за виното от групите на читалището съвместно с клубовете на селото в салона на КИП №, с. Калипетрово. |
| 19.02. | „Апостолът в българските сърца” – изработване на тематичен кът във фоайето на НЧ „Пробуда-1940”, с. Калипетрово и беседа в ДГ „Здравец”, с. Калипетрово. |
| 25.02. | Годишно - Отчетно събрание. |
| 26.02. | „Баба Марта бързала” - забавно ателие за изработване на мартенички от ВШ „Звездица”, по случай „Баба Марта”. Подаряване на изработените мартенички на децата в ДГ „Здравец” и учениците от начален етап на ОУ „Св.св. Кирил и Методий”, с. Калипетрово и местни институции. |
| 01.03. | „Ден на самодееца” - почерпка на всички самодейци от НЧ „Пробуда–1940”, с принос в културните мероприятия на читалището. |
| 03.03. | Празнична програма от самодейците и гости на читалището, по случай Националния празник на България – 3-ти март. Поднасяне на цветя и венци пред плоча на опълченците от с. Калипетрово. |
| 06.03. | Представяне на книгата на Милка Трендафилова „Друмища неразгадани” и поздрав към жените-самодейки, по случай 8-ми март. |
| 14.03. | „Сирни заговезни” - традиционно обхождане на домовете в селото от Кукерска дружина към читалището, за здраве и берекет, и представяне на обичая „Улюлюнга” в местността Кулакбаши. Конкурс за най-добра рисунка на Кукерска маска. |
| 27.03. | Кукерски фестивал. Допълващо мероприятие – онлайн представяне на видеоклипове с обичая от различни региони от страната. |
| 1-7.04 | Седмица на книгата – посещение на библиотеката от учениците в начален етап от ОУ „Св.св. Кирил и Методий”, с. Калипетрово |
| 20.04. | 200 години от рождението на Г.С.Раковски - изработване на тематичен кът и презентация за двете български легии. Изпълнение на възрожденски песни от ВШ „Звездица” и ГСГП „Камбанен звън” – съвместно мероприятие. |
| 24.04. | „Лазаровден” - събор на Лазарските групи - песни и танци, под егидата на Църковното настоятелство на храм „Св.ВМЧК. Димитрий”, в Духовния център „Митрополит Иларион”.  Традиционно обхождане на домовете в селото от Лазарската група към читалището. Онлайн представяне на видеоклипове с обичая от различни региони от страната. |
| 04. | Участие на самодейните състави в Прегледа на читалищата „Пролетни игри и песни”, гр. Силистра. |
| 29.04. | „Да украсим яйце” – Великденска работилница с децата от ВШ „Звездица”. |
| 01.05. | Отбелязване на Международния ден на труда със самодейните състави от читалището в местността „Чатал чешма”. |
| 20.05. | Есе на тема: „Аз съм българче обичам.” Съвместно с ВШ и ОУ |
|  |  |
| 01.06. | Международен ден на детето – Караоке парти поздрав към децата от ВШ „Звездица”. |
| 02.06. | Отбелязване на 145 години от гибелта на Христо Ботев и на падналите за свободата на България –раздаване на свитъци с негови стихотворения и изработване на тематичен кът. |
| 20.06. | Сборянски концерт по повод празника на селото „Свети Дух” с участието на самодейните състави към читалището, със съдействието на Кметството. |
| 24.06. | „Еньовден” – организиране на поход до близка местност. |
| 29.06. | Пресъздаване на обичая „Жътва” от самодейците като поздрав пред Земеделските кооперации в с. Калипетрово, по случай началото на жътвата. |
| 16.08. | Литературна вечер по повод 135 години от рождението на Дора Габе и голямата **Ѝ** любов – Добруджа. |
| 02.09. | Тематичен кът по повод Съединението и Независимостта на България. |
| 14.09. | Участие в празниците, по случай Дните на Силистра – 14 септември – Кръстовден. |
| 26.09. | 135 години от рождението на Ран Босилек – литературно четене с учениците от ОУ „Св.св. Кирил и Методий”. |
| 01.10. | Участие на ГСГП „Камбанен звън” във Фестивала за старата градска песен „Дунавски спомени”, гр. Силистра. |
| 01.10. | Мероприятие с ГСГП „Камбанен звън” по случай Международния ден на възрастните хора. |
| 18-26.10. | Дни на Калипетрово – мероприятия, организирани от НЧ „Пробуда–1940”, с. Калипетрово, съвместно с Кметство, с. Калипетрово и храм „Св. ВМЧК Димитрий”. |
| 01.11. | Ден на народните будители – Литературна вечер за живота и творчеството на Димитър Талев. |
| 08.11. | Възпоменателна проява пред паметната плоча на геройски загиналите в Балканските, Първата и Втората световни войни калипетровци – Архангеловден. |
| 21.11. | Ден на християнското семейство – вечер, посветена на християнските добродетели – седянка. |
| 09.12. | Презентация на тема „Залавянето на Левски”. |
| 17.12. | Участие на Коледарската група във Фестивала на Коледарските групи, организиран от Община Силистра. |
| 20-25.12. | Отбелязване на Коледните празници - „Игнажден”, „Бъдни вечер”, „Коледа” - обичай „Коледуване”, обхождане на домовете от Коледарската група „Гребенци”, при НЧ „Пробуда-1940”, с. Калипетрово. |
| Целого-  дишно | Участия на самодейците състави и в конкурси, прегледи и фестивали и библиотечна дейност. |

ЗАБЕЛЕЖКА: Планът е отворен за включване на нови дейности.

13. 10. 2020 г. Председател:………….

с. Калипетрово /Т. Титев/